**Elevvejledning til den mundtlige prøve i DHO og SRO**

**Alt om studieretningsforløbene**

Du skal altid tjekke hjemmesiden, og hvad der står om mål, formål, produktkrav mm. for hvert enkelt forløb. Det er den, dine lærere har haft som ramme for deres undervisning: <https://aurehoej.dk/uddannelsen/sr-forlob/> Du kan klikke videre herfra og få viden om bl.a. DHO og SRO samt de to forløb, de har indgået i, altså SR2 eller SR4.

Du kan også klikke videre og finde:

* Opgaveformalia
* Opgaveværktøjer
* Feedback-blanket til DHO og SRO

**Tidsforbrug til prøve og feedback:**

Selve prøven varer 24 minutter alt inklusive og fordeler sig på disse cirkatider

* 7 minutter til elevoplæg
* 7 minutter til samtalen med lærerne
* 2 minutter til votering
* 7 minutter til mundtlig formativ feedback, som du noterer og efterfølgende renskriver på den feedback-blanket, der uploades inden for den første time efter prøven
* 1 minut til elevskift

Feedback-blanket - formål og upload:

I forbindelse med den mundtlige feedback vil du få udleveret en feedback-blanket, og du kan også selv downloade den [på hjemmesiden](https://aurehoej.dk/uddannelsen/sr-forlob/). På blanketten noterer du lærernes feedback. Inden for den første time efter prøven skal du uploade denne i Lectio på opgavesiden til formålet, enten i indscannet form, eller hvor du renskriver det i den elektroniske udgave af dokumentet.

Formålet med feedback-blanketten er, at du skal reflektere over, hvordan du kan arbejde fremadrettet med det, du har lært af opgaven og den mundtlige samtale. Du vil ikke nødvendigvis få kommentarer til alle felter, men til det, der er særligt relevant for netop din læreproces frem mod SRP. Du skal tage den frem igen, når du skal skrive den næste store skriftlige opgave (de tre store skriftlige opgaver er DHO, SRO og SRP).

**Indhold i elevoplæg og talepapir**

Du skal planlægge dit oplæg, hvor du kommer omkring punkterne herunder. Det centrale er at vise sammenhængen mellem din problemformulering, analyse/undersøgelse og opgavekonklusion.

* Indledning med problemformulering: Hvad var din problemformulering (selve hovedspørgsmålet). Hvorfor er den relevant og interessant at undersøge i forhold til dit overemne? Hvordan har du arbejdet med den? Du skal ikke bruge tid på at læse underspørgsmålene op.
* Metodeovervejelse: Hvilke metoder brugte du til at undersøge opgaveformuleringens spørgsmål, og hvad kan de særligt bruges til? De kan både være fagets egne og mere almene videnskabsteoretiske.
* Besvarelsen af problemstillingen/underspørgsmålene: Her kan du f.eks. benytte underspørgsmålene som struktur for at vise, hvordan de besvares.
  + Analyse/undersøgelse: Her gennemgår du i hovedtræk dine analyser/undersøgelser af den empiri (stoffet), du valgte at arbejde med. Der er her, du anvender metoden. Inddrag gerne citater, figurer, udregninger eller andre eksempler, du tager udgangspunkt i afhængigt af fagene.
  + Fortolkning/diskussion/vurdering: Her kommer du med hovedpointerne fra det opgaveafsnit, hvor du f.eks. sammenfatter analysen til en fortolkning, diskuterer en sag eller udvikling eller vurderer et muligt scenarie. I denne del skal de tungeste faglige pointer frem.
* Opgavekonklusion: hvad var så konklusionen på din undersøgelse? Det er det, du har underbygget med besvarelsen.

**Gode råd:**

* Medbring talepapir, ikke et powerpoint, til dig selv og dine lærere.
* Medbring de kilder, bøger eller andet materiale, du bruger til analysen, og hvorfra du henter citater, figurer, udregninger eller andre eksempler afhængigt af fagene.
* Øv dig på dit oplæg (du bliver også bedømt for strukturen og fremlæggelsen i/af dette oplæg)
* Tag tid på dit oplæg, så du kan holde dig inden for syv minutter til prøven
* Tjek at du i din skriftlige konklusion fik svaret på problemformuleringen og dens underspørgsmål. Hvis ikke, så prøv om du kan (kort) besvare dem i den mundtlige fremlæggelse
* Overvej, hvad du kunne gøre bedre, hvis du skulle skrive den næste store skriftlige opgave ud fra samme problemformulering. Denne overvejelse skal ikke indgå i dit oplæg, men det kan blive relevant i den efterfølgende samtale.